次韵子瞻遊道場山何山
作者：蘇轍
朝代：宋

paragraphs: 兩山相負爲峰麓，流水重重注溪谷。
遊人上尋流水源，未覺崎嶇病雙足。
山深下視雲漫漫，徑垂石底千屈盤。
松林陰森白日靜，忽驚人世如奔湍。
客行不避苦寒出，僧定端居不下席。
人生嗟與草木同，置身所在由初植。
堂中白佛青髻鬟，氣象沖淡非人間。
坐令遠客厭奔走，徑欲築室依空山。
木魚桹桹夜將旦，星斗欹斜掛山半。
行役有程未可留，將出山門復長嘆。